Джэду Аниуар Олимпиадэм хуокIуэ
Якутск къалэм дыгъуасэ къыщызэIуахащ Урысей Федерацэм бэнэкIэ хуитымкIэ и чемпионат. Абы щытекIуэхэращ Iэмал нэхъыбэ зиIэнур Рио-де-Жанейрэ мазитI дэкIмэ къыщызэIуахыну гъэмахуэ Олимп Джэгухэм кIуэну.
Зэхьэзэхуэм и япэ махуэм утыку къихьащ килограмм 74-м нэс зи хьэлъагъхэр. Абы ди гугъэхэр щепхат Европэм щэнейрэ и чемпион Джэду Аниуар. Гугъу емыхьыщэу ар финалым нэсащ.
КIэух зэIущIэм ди щIалэм къыщыпэщIэуващ иужьрей Олимп Джэгухэм и жэз медалыр къэзыхьа, дуней псом щэнейрэ и чемпион Царгуш Денис. А тIум я зэныкъуэкъуныгъэр гуащIэ зэрыхъунум шэч хэлътэкъым.
ЗэIущIэр иухыным секундищ фIэкIа имыIэжу бжыгъэр 2:2-т. Абдежым Джэду Аниуар напIэзыпIэм зыкъызэкъуихри и хьэрхуэрэгъур идзащ икIи иджыри баллищ къилэжьри, 5:2-уэ текIуащ. Ар къэралым и чемпион хъуащ икIи дыщэ медалымрэ саугъэту доллар минипщIрэ къыхуагъэфэщащ. Апхуэдэ щIыкIэкIэ Псыгуэнсу къуажэм щыщ Джэду Аниуар Iэмал псори иIэ хъуащ Бразилием щызэхэтыну Олимп Джэгухэм хэтыну.
Килограмм 57-м нэс зи хьэлъагъхэм я зэпеуэм къаугъэшхуэ къикIащ. Абы и финал плIанэм щызэхуэзащ Къэбэрдей-Балъкъэрымрэ Дагъыстэнымрэ я цIэкIэ банэ, зи ныбжьыр илъэс 23-м нэмысахэм я деж Европэм и чемпион Мусуков Исмэхьилрэ хэгъэрейхэм ящыщ, дуней псом тIэунейрэ и чемпион Лебедев Викторрэ. Балъкъэр щIалэр хэпщIыкIыу и хьэрхуэрэгъум ефIэкIа пэтми, судьяхэм Лебедевыр балл бжыгъэкIэ трагъэкIуащ. Ар ямыдэу Дагъыстэным и бэнакIуэхэр зэгурыIуащ Урысейм и чемпионатым адэкIэ хэмытыну. А Iэхугъуэм и зэран екIынкIэ хъунущ Махуэ Билали. Ар иджыпсу Дагъыстэным и цIэкIэ мэбанэ икIи килограмми 125-рэ зи хьэлъагъхэм я зэхьэзэхуэм нобэ хэмытмэ, Олипиадэм зэрыкIуэну гъуэгур къызэхуащIыфынущ.
Хьэтау Ислъам.
